Bukedde Online - Engeri omukazi gye yasse omugagga Jabar\nAteeberezebwa okubba ebintu bya mukama we atabuse omutwe\nJabar 36, omugagga w’e Ntinda ng’abadde alina amaka agatemya ng’omuntu e Najjeera, yattiddwa mulamu we, Zaina Karama eyamukubye essasi mu kifuba nga bali mu ddwaaliro era Al Sayed Ali Abdul Jabar n’afiirawo.\nAmaka g’omugagga Ali eyattiddwa\nBya LAWERENCE KITATTA\nOMUGAGGA abadde alwanye entalo ez'enjawulo nga n'ezimu aziwangudde, yattiddwa mu ngeri eyalese abantu nga beewuunya.\nJabar 36, omugagga w'e Ntinda ng'abadde alina amaka agatemya ng'omuntu e Najjeera, yattiddwa mulamu we, Zaina Karama eyamukubye essasi mu kifuba nga bali mu ddwaaliro era Al Sayed Ali Abdul Jabar n'afiirawo.\nAba famire bagamba nti mulamu we yamukubye essasi mu butanwa ng'akozesa piisito ya Jabar yennyini.\nJabar abadde mu ddiiru nnyingi ne bizinensi eziwerako era abadde ayogera lunye nti waliwo abantu abamulondoola abaagala okumutta, kyokka teyakirowoozaako nti ayinza okufa mu nfa gye yafuddemu.\nWe yafiiridde abadde yaakamaliriza okuggusa ddiiru y'okuleeta pikipiki 500 mu Uganda aziwe aba bodaboda bazivugire ku looni era ng'ataddewo n'omukutu gwe yabadde atuumye "Fika Powa" abaagala okutambulira ku bodaboda ezo gwe basobola okukozesa okuzitumya zibatambuze. Abadde yaakamala okuggulawo ofiisi e Ntinda w'abadde agenda okuddukanyiza bizinensi eyo.\nMu makaage e Najjeera ku nkingizzi za Kampala abadde asuzaawo emmotoka 8 ez'ebbeeyi z'abadde akozesa ne pikipiki ez'omulembe (BMW Sport Bikes) 4 kw'ossa endala bbiri ez'ekika kya Honda ne Yamaha.\nAba famire ye baagambye nti emmotoka abadde abeera na nyingi era ezimu ng'atera okuziguza bagagga banne.\nMu byobugagga ebirala by'abadde alina kuliko ettaka e Kayunga kw'alina ffaamu okuli embuzi ezisoba mu 300, ery'e Buwaate w'alundira embwa enzungu z'abadde atunda e Dubai, ettaka okuliraana Mutima Beach gy'abadde agenda kuzimba bbiici, ettaka e Jinja okuli Fakitole ekola obuwunga n'engano. Yalina n'ekyuma e Kawempe ekikola "Rannian Juice" wabula bizinensi bwe yalaba tekola bulungi magoba n'agivaamu.\nAbadde mu bizinensi ya zzaabu era alina ekibangirizi kye yagula e Kisiita - Mubende gy'abadde asima zzaabu era nga kw'agatta oyo gw'abeera aguze ku bantu abalala.\nENGERI GYE YAKUBIDDWA ESSASI\nAba famire bagamba nti ku Lwomukaaga, Jabar yakedde ku ddwaaliro lya Kampala Independent Hospital e Ntinda okulaba mukyala we abadde yaakazaala ka bbebi kaabwe (premature) wabula nga kaabadde kakyali kanafu era nga kalabirirwa mu nassale.\nMikwano gya Ali Jabar nga giziika e Kololo eggulo.\nOmuyambi we Robert Mayanja yattottodde nti:\nKu makya mukama wange yakedde ku nkubira ssimu ng'ayagala muvuge okuva awaka okumutwala ku ddwaaliro, nnakwatiddewo emmotoka gye nabadde nsuze nayo nyanguwe okumukima.\nKyokka nabadde nnaatera okutuuka, e Najeera gy'asula ate essimu yeemu eya mukama wange n'eddamu okunkubira kwe kugikwata muddemu nti "mukama wange nkutuseeko" ate nnawulidde mukazi we ng'akaaba nga angamba nti Zaina akubye bba wange essasi.\nNnawunze era emmotoka nagikyusizza bukubirire okutuuka ku ddwaaliro era nagenze okutuuka nga bamutadde ku katanda bamukkiriza mu "Theater" okumulongoosa n'angamba nti, "Mayanja omwana ankubye essasi" !\nKino yabadde yaakakimalayo omusaayi ne gufuuwa okuva mu kiwundu abasawo kwe kungobawo nti nabadde mwogeza.\nWabula yampereekerezza ebigambo nti "Naye kuuma bulungi emmundu yange eyo, abaana tebagizannyirako" era ebyo bye byabadde ebigambo bye ebyasembyeyo!\nMayanja agamba nti yasanze ekisenge kyonna kibunye omusaayi nga n'emmundu eri mu ntebe awo, kyokka ate ne Zaina ng'agudde eri azirise era kigambibwa nti kyavudde ku nsisi gye yafunye ng'amaze okukuba Jabar essasi.\nMayanja yayongeddeko nti oluvannyuma yakitegedde nti Jabar bwe yatuuse mu ddwaaliro yasanze mulamu we azze okulaba ku nnakawere era wakati mu kumusanyukira nti n'amugamba n'okumugamba nti "Twafunyeeyo n'emmundu okwongera okunwyeza ebyokwerinda byaffe".\nMinisita JJ Odong ku ddwaaliro lya Kampala Independent gye yagenze okukubagiza nnamwandu. Ku ddyo ye Kasigire aduumira Poliisi ya Jinja Road.\nKwe kugiggyayo n'agimulaga era nga bw'amulaga n'engeri gye bagikozesa n'engeri gy'okwata emmanduso ng'okuba omulabe aba akulumbye era mulamu we nti kwe kumusaba akwatemu alabe bw'ekola.\nJabar nti yasoose kugyiggyamu masasi nga bwamugamba nti, "Ka nsooke ngiggyemu amasasi, oyinza okusika emmanduso amasasi ne gatoloka n'otta wano abantu kuba eno piisito nkola mpya, ewandula amasasi mangi ate mu kaseera katono". Bino mukazi wa Jabar ayitibwa Fatu Jabar ye yabitegeezezza Mayanja kubanga ye yabaddewo mu kasenge nga bino byonna bibaawo.\nEngeri Jabar gye yabadde yaakafuna piisito eno, yabadde tamanyi nti waabaddewo essasi eryabadde mu "Chamber" nga lirinze bulinzi okufulumula era Zaina olwakutte ku manduso, essasi lyakubye omulundi gumu mu kifuba ku luuyi olwa kkono era ne likubira ddala ku mutima.\nBino byabaddewo ng'essaawa zikunukkiriza 6:00 ez'emisana ku Lwomukaaga era ekyaddiridde kasattiro ku ddwaaliro nga n'abasawo abamu baasoose kulowooza nti waliwo omutujju alumbye eddwaaliro.\nAbantu ab'enjawulo beeyiye ku ddwaaliro okulaba ogubadde era oluvannyuma ne Minisita w'ensonga z'omunda Gen. Jeje Odongo naye yazze ku ddwaaliro. Kigambibwa nti Jeje ne Jabar babadde bamanyiganye bulungi.\nEzimu ku mmotoka za Ali ze yalese mu maka ge.\nABADDE N'ENTALO MUSANVU Z'ALWANA\nJabar w'afiiridde ng'alwana entalo musanvu mw'abadde attunkira n'abantu ab'enjawulo omuli n'abanene.\nAbadde n'olutalo mu ddiiru za zzaabu era kigambibwa nti abamu ku mikwano gye abawerako baakwatibwa gye buvuddeko ne bateekebwako emisango gy'okufuna ssente mu lukujjukujju n'obufere.\nEntalo endala z'abadde alwana zirimu abawala b'abadde atwala ku kyeyo mu mawanga ga Buwalabu abamulumiriza okubaggyako ssente ate oluvannyuma n'abakuba bwe baamulumba okuzimubanja.\nAbadde n'olutalo n'omukutu gw'amawulire ogwa NTV era abadde yassaayo empapula mu kkooti ng'ayagala omukutu ogwo wamu n'omusasi akolerayo bamuliyirire ensimbi ezisukka mu kawumbi ng'agamba nti baamulebula bwe baamulaga nti akozesa paasipooti 4 ez'enjawulo era nti yali yeenyigira ne mu kukukusa abawala okubatwala mu Buwalabu.\nAbadde n'olutalo olulala ne Ambassada Dr. Rashid Yahaya Semuddu era olutalo luno nga lwekuusa ne ku mukyala wa Ssemuddu nga kigambibwa nti Ambassada yali alumiriza Jabar okweyingiza mu nsonga z'amakaage.\nJabar era abadde n'olutalo n'abaserikale mu kitongole kya ISO era ekitongole ekyo kyamukwatako ku ntandikwa y'omwaka guno wabula n'ayimbulwa oluvannyuma lw'abanene mu gavumenti okubiyingiramu.\nAbadde attunka n'ensonga ze babadde baamussaako ezeekuusa ku butujju era ekitongole ekikessi mu magye nakyo kyamukwatako ne kimuggalira wabula n'ayimbulwa oluvannyuma.\nAbadde mu ntalo z'ettaka naddala ery'e Mubende gy'abadde asima zzaabu ng'attunka n'abagamba nti ekifo yakifuna mu makubo makyamu.\nAbdu Karim Chickie yagambye nti Ali Jabar kitaawe ayitibwa Ali Jawaabu yali abeera Mbale kyokka yamuzaalira Soroti wabula bwe yamala okumuzaala namusuulira nnyina era Jabar yakulira ku bukkojja kitaawe yamumanya akuze.\nNyina bwe yava e Soroti yasenga mu bitundu by'e Kakiri mu Wakiso era nga yalokoka n'akola Ekkanisa nga yamuzimbirwa mutabani we era n'abatuuze b'ekitundu n'abakolera oluzzi ku kyalo olw'omulembe kwe basena amazzi ng'abadde mu ntegeka ezibazimbirawo essomero.\nAmyuka omwogezi wa poliisi mu Kampala n'emiriraano, Luke Owoyesigyire yagambye nti omuwala Zaina yakwatiddwa era ng'agenda kuggulwako omusango gw'okutta omuntu oguli ku fayiro CRB. 309/2019 ku poliisi ya Kira Road.\nYategeezezza nti emmundu eyasse Jabar ya kika kya "Glock Pistol" eri ku nnamba UG IND BONK 444 03175.\nYayongeddeko nti era bagenda kunoonyereza ne ku ddwaaliro lya Kampala Independent Hosipital engeri gye bakkiriza omuntu okuyingiza emmundu mu kifo eky'olukale ng'eddwaaliro n'etuuka ne mu waadi omuli abalwadde abalala.\nNaye yasabye abantu bonna abalina emmundu ez'obwannanyini okuzikwata n'okuzikozesa obulungi n'obwegendereza okwewala emitawaana egifaananako nga gino egiyiza okubalukawo akadde konna, ng'emmundu egenze mu mikono gy'omuntu omulala.\nJabar yaziikiddwa eggulo mu limbo e Kololo.\nAl Sayed Ali Abdul Jabar\nEngeri okulumba Olubiri gye kukyusizzaamu embeera z'abantu mu Buganda\nKkampuni ya Ugachick yeegasse mu kalulu ka Bukedde\nAbazigu balumbye aba UPDF mu bbaala ne babakuba amasasi


Bukedde Online - Enkozesa ya yintaneeti mu Bizinensi\nEnkozesa ya yintaneeti mu Bizinensi\nRabbi Mulondo alese ekiraamo ekikakali; mw...\nEnkozesa ya yintaneeti mu Bizinensi mu Uganda n’ebibaawo nga takozeseddwa – Engeri yintaneeti gy’ekuzeemu n’okuyamba Okukulaakulanya Uganda.\nUganda yali emanyiddwa ng’emu ku zisinga obwavu mu Africa olw’ebyenkulaakulana ebyali bikwatiddwa obubi, kati egenda edda engulu era bamusigansimbi abawera okuva ebweru batandise okugyettanira.\nEmisingi egiwanirira eggwanga nga ebyobusuubuzi girina kye gikoze okuleetawo Enkulaakulana ya Uganda nga muno mwe muli ensuubulagana eyaabulijjo n’eyo eyeesigamye ku tekinologiya/yintaneeti.\nEnsuubulagana y’oku yintaneeti ezingiramu okugula n’okutunda ebyamaguzi n’empeereza okuyita ku mikutu gya yintaneeti y’oku ssimu ne ku kompyuta. Mu ngeri ennyangu kwe kugula n’okutunda ng’omuntu ayitira ku yintaneeti.\nMu myaka egiyise, ensuubulagala y’oku yintaneeti ebadde ezing’amizibwa lwakuba nti yintaneeti ebadde mbi era nga tennasaasaana bulungi mu Uganda bw’ogeraageranya n’amawanga ga Africa amalala.\nObusuubuzi bw’oku yintaneeti n’ensuubula eyaabulijjo (eteri ya yintaneeti): Kye bwongedde ku nkulaakulana ya Uganda.\nObusuubuzi obwa bulijjo buzingiramu okussaawo edduuka oba ekifo aw’okutundira, okukola ku bakasitoma maaso ku maaso, attending to shoppers face to face; okusasulirawo mu kaasi mu kifo ekyo n’obudde obwo bwennyini ekintu we kiba kiguliddwa, okusimba layini mu matundiro ne supamaketi, okussa amasa n’ebikozesebwa mu kifo awatundirwa, n’ebirala ebiteekeddwa okubaawo okusobozesa ensuubulagana okubaawo.\nWabula obutafaananako na nsuubula eyo waggulu, yo ey’oku yintaneeti teyeetaaga kusisinkana muntu maaso ku maaso okutuusa ng’ebitundibwa bimaze okuweerezebwa gye biraga.\nWano nga bituusiddwa, okugula n’okutunda we kukomekkerezebwa ng’omuguzi asisinkanye atunda.\nEngeri yintaneeti gy'ekuzeemu n'okuyamba Okukulaakulanya Uganda\nAli awafunda lundira mu kalina okufuna ekiwera\nJAMES MULWANA: Alese ekijjukizo mu buli maka


Poliisi yezoobye n'abatuuze e Buikwe - Radio Simba, The Best Luganda Station in the World !\nPoliisi y’e Ngogwe n’abaserikale ba LDU mu Disitulikiti y’e Buikwe basaanze akaseera akazibu okukkakanya abavuzi ba bodaboda n’abatuuze okuva ku siteegi ez’enjawulo ababadde bagumbye ku kubo erigenda ku kitebe ky’e ggombolola y’e Ngogwe ku luguudo oluva e Kisoga okudda e Jinja.\nBano babadde balaga obutali bumativu bwabwe olwa Poliisi okulwaawo okutuuka okuddukirawo omulambo gwa munaabwe ategereekeseeko erya Willy ng’abadde muvuzi wa bodaboda ku siteegi y’e Buwooya nga yatomeddwa emotoka n’afiraawo kusaawa nga nnya ez’okumakya wabula nga Poliisi okuva e Lugazi kigitwalidde esaawa ezisukka mu 4 okutuuka mu kifo kino.\nOkusinziira ku batuuze bategezeeza nti Willy yatomeddwa motoka ekika kya TOYOTA COSA namba UBA 974X ku saawa nga zigenda mu nnya wabula nga zituuse kuwera saawa mwenda nga poliisi tenaba kuddukira mulambo gwa munabwe ekintu ekijje abagoba ba bodaboda n’abatuuze mu mbeera nebaagala okusiba omulambo ku pikipiki bagwetwalire era nga wano bawanyisiganyiza ebisongavu ne Poliisi nga bagilangira obutalaga buvunanyizibwa.\nPrevious MC Kats agobeddwa ku Fame lounge\nNext Kitalo! Bataano bafiiridde mu kabenje e Namutumba\nSsaabasajja aguddewo emipiira gy’amasaza


Bukedde Online - Gwe nafunye annaazizzaako ennaku\nGwe nafunye annaazizzaako ennaku\nSsenga lwaki sifuna lubuto?\nNZE Irene Nakibuuka, mbeera Nabweru. Omusajja gwe nafuna amponyezza abafere ba laavu.\nNasooka ne nfuna omusajja eyali antamizza ebintu bya laavu era nga buli musajja ankwana ndabira ddala nga muyaaye.\nOmusajja ono yali alabika bulungi nga mu butuufu bw’omulabako toyinza kugaana kyakusaba. Yali akola omulimu nga gwabuvunaanyizibwa era yansuubiza ebintu bingi omwali n’ekyokunkolera bizinensi ntandike okukola.\nTeyakoma awo wabula yansuubiza n’ekyokumutwala mu bakadde bange mmwanjule mu butongole olwo ne ndabira ddala nga ye nnamba yange kuba buli kye yang’amba nga ndabira ddala agenda kukituukiriza. Natandika okumubuulira buli kyama kye nnali nnina n’okumwanjulira abamu ku beng’anda zange.\nWabula bino byonna byakoma ku munaabo oluvannyuma lw’omusajja ono okunneefuulira. Yatandika okunneebalama nga buli lwe mmukubira tusisinkane nga yeekwasa ensonga ezitaliimu. Bwe nagendanga ewuwe ng’alaga nti tandiiko era ng’ensonga ze twali twogerako takyazinyegako.\nTwamala ebbanga nga tetukyakwatagana era bwe nnalaba ng’omusajja nninga amwesibako kwe kumwesonyiwa.\nWabula Katonda nga bw’atalya nguzi yayanukula essaala zange era gye buvuddeko nafuna omusajja omulala ammazeeko ennaku yonna. Mu kiseera kino tuli mu kuteekateeka kugenda kukyala waffe.


Bukedde Online - Gen.Katumba Wamala ayogedde lwaki yakubye omubaka Zaake\nGEN. Katumba Wamala ayogedde ku mbeera mwe yalabikidde mu Palamenti ng’afunyizza ekikonde n’agamba nti, teyakubye mubaka Francis Zzaake owa Mityana Munisipaali kikonde wabula yabadde amwetaasaako kuba omubaka ono yabadde ataamye ng’akuba buli amusala mu maaso. Katumba yannyonnyodde nti: Bwe nnalabye ababaka nga bataamye ng’omuzadde nnasituse ne ngezaako okubakkakkanya.\nKatumba Wamala nga yeetaasaako omubaka Zaake eyabadde ataamye ng’akuba buli amusala mu maaso.\nObwedda abasinga mbayita amannya nga bwe mbegayirira obutalwana, nga tebampuliriza, banziramu kimu nti: Tuleke Genero.\nOlw’okuba nnabadde mbeegayirira, omubaka Zaake alabika yalowoozezza nti, ndi munafu kwe kuvaayo n’anfunyiza ekikonde ng’ayagala kunkuba.\nNnamulabuukiridde ne nfunya ekikonde, omukono ne nguzizika mu maaso ge okumuziyiza okuntuukako.\nKyokka omubaka Zaake yakozesezza amaanyi n’ansika nange ne nguguba okutuusa bwe yakkiridde wansi.\nAbamu ku baabaddewo okuli n’omubaka Fungaroo Kaps Hassan (FDC) baasoose kutegeeza nti Gen. Katumba yakubye Zaake ekikonde ekyamutalantusizza n’agwa ku ttaka era we kyakubye ne wasigalawo n’ekiwundu!\nWabula Katumba yagambye nti yeewaze okukuba Zaake kubanga amulaba nga mutabani we era obwedda afuba kumukkakkanya kyokka nga tamuwuliriza era kwe kusalawo okumuziyiza ng’azizikayo emikono.\nOmubaka Guster Mugoya (NRM) eyabaddewo yagambye nti Katumba mu kukkakkanya ababaka, Zaake yasitudde ekyuma ekibeerako obuzindaalo bwa Palamenti n’agezaako okukikuba Katumba era nga munnamagye omutendeke ne yeerwanako ng’assaayo emikono.\nKatumba Wamala( awanise emikono) ng’agezaako okukkakkanya ababaka mu Palamenti.\nYayongeddeko nti: Ekyuma omubaka Zaake kye yabadde akutte yabadde agezaako kukikuba mu mutwe gwa Katumba era musajja wattu taba kukozesa bukodyo kwerwanako, tetumanyi mbeera mwe yandibadde kati!\nYayongeddeko nti: Mba kuba nga nsazeewo kulwanyisa mubaka Zaake nandibadde simukuba kikonde kimu nandimufukiridde ebiwerako, kubanga mu butendeke bwaffe bw’otandika okukuba ebikonde tokuba kimu.\nZaake akyajjanjabwa mu ddwaaliro e Lubaga wabula ebyamutuuseeko tabinenyeza Katumba, abissa ku baserikale abaayiiriddwa mu Palamenti.\nGen. Katumba ye Minisita omubeezi ow’enguudo kyokka nga tannaweebwa kifo kino yasooka kubeera muduumizi w’amagye ga UPDF era yali omuduumizi wa poliisi.\nAbabaka Katumba be yabadde akkakkanya kwabaddeko ne Robert Kyagulanyi amanyiddwa nga Bobi Wine, Allan Ssewannyana, era baategeezezza nti wadde bamussaamu nnyo ekitiibwa wabula ekyabagaanye okumuwuliriza kwe kuba nga buli obwedda lw’ajja okubakkakkanya ng’emabega we kujjirako abaserikale abaabadde basindikiddwa okubakwata okubafulumya Palamenti.\nKu mbeera eyabadde mu Palamenti, Gen. Katumba yagambye nti, yabadde ya buswavu eri eggwanga lyonna kuba ‘Bahonalebo’ balina embeera eweesa ekitiibwa gye basuubirwa okweyisaamu eteri ya bantu balala.\nYagambye nti bw’obeera mu Palamenti, Sipiika y’aba n’obuyinza obw’enkomeredde era kikukakatako okumuwuliriza n’okugondera by’aba alagidde ne bw’oba nga tokkaanya nabyo.\nZzaake ng’alumba Katumba ( ku ddyo).\nYayongeddeko nti: Bannaffe bandirinze ekiteeso ne bakyanja ne bakyekaliriza era ekiseera eky’okukikubaganyaako ebirowoozo nga kituuse; ne bakozesa omukisa ogwo okukikubamu ebituli so si kukozesa lyanyi.


Translation of the meaning of Sura Al-Ghaafir - الترجمة اللوغندية - المؤسسة الإفريقية للتنمية - Noble Quran encyclopedia\nTranslation of the meaning of Sura: Al-Ghaafir\nAya: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66 67 68 69 70 71 72 73 74 75 76 77 78 79 80 81 82 83 84 85\n1. Ha Miim.\n2. Okussa ekitabo (kino Kur’ani) kuva wa Katonda nantakubwa ku mukono, omumanyi ennyo.\n3. Omusonyiyi we byonoono, era akkiriza okwenenya, nannyini bibonerezo ebikakali, nannyini kugaba, tewali kisinzibwa okugyako yye, obuddo buli gyali.\n4. Tewali awakana ku bigambo bya Katonda okugyako abo abaakafuwala, kale okwejalabattira kwabwe mu nsi tekukuyigula ttama.\n5. Oluberyeberye lwabwe abantu ba Nuhu baalimbisa, n'ebibinja ebyajja oluvanyuma lwabwe (nabyo byalimbisa), buli bantu baayagala okutuusa ku mubaka waabwe akabi, baakozesa obukyamu mu kuwakana, bamenyewo amazima, awo nno nembakwata naye okubonereza kwange (olaba) kwali kutya?.\n6. Nabwekityo, kyakakata ekigambo kya Mukama omulabirizi wo kwabo abaakafuwala nti mazima bo bantu ba mu muliro.\n7. (Ba Malayika) abo abasitudde Arish, naabo abagibugiriza, batendereza ebitendo bya Mukama omulabirizi waabwe, era ba mukkiriza era basaba (Katonda) ekisonyiwo eri abo abakkiriza (nga bagamba nti) ayi Mukama omulabirizi waffe mu kusaasira ne mukumanya wamalayo buli kintu kyonna, kale sonyiwa abo abeenenya nebagoberera ekkubo lyo era obawonye ebibonerezo by'omuliro Jahiim.\n8. Ayi Mukama omulabirizi waffe era bayingize e jjana ez’emirembe zewabalagaanyisa (era zewalagaanyisa) abo abaalongooka mu bakadde baabwe ne be bafumbiriganwa nabo ne zadde lyabwe. Mazima ggwe nantakubwa ku mukono, mugoba nsonga.\n9. Era obesambye ebyonoono era oyo yenna gw'olyesambya ebibi ku lunaku olwo mazima oliba omusaasidde, era ekyo kwo, kwe kwesiima okusuffu.\n10. Mazima abo abaakafuwala balikowoolwa (nga bali mu muliro nti) mazima obusungu bwa Katonda busuffu okusinga okwesunguwalira kwa mmwe, bwe mwakowolwanga okujja eri obukkiriza (wabula ate mmwe) nemuwakanya.\n11. Baligamba nti ayi Mukama omulabirizi waffe watutta emirundi ebiri notuwa obulamu emirundi ebiri, kaakano tukkirizza ebyonoono byaffe (bitusaanidde), abaffe waliwo ekkubo lyonna eritufulumya mu muliro?.\n12. (Baligambwa nti) ekyo mmwe (kye mulimu) buli Katonda lweyasabwanga yekka nga muwakanya, ate buli lwe yagattibwangako ekintu ekirala olwo nga mukkiriza, kale nno okulamula (olwaleero) kwa Katonda (yekka) owa waggulu owekitiibwa.\n13. Yye yooyo abalaga obubonero bwe era abassiza amazzi okuva waggulu nga riziki (gye muli) naye teyebulirira (nabyo) okugyako oyo adda eri (Katonda).\n14. Kale musabe Katonda ng’eddiini mugikola ku lulwe yekka newakubadde nga abakafiiri bakitamwa.\n15. (Katonda oyo) ow'ebitiibwa ebya waggulu nannyini Arish, assa obubaka okusinziira ku kiragiro kye kwoyo gwaba ayagadde mu baddu be, abe nga atiisa (abantu ebiribaawo ku) lunaku lw'okusisinkana.\n16. Olunaku bo (abantu) bonna lwe balyeyoleka )mu maaso ga Katonda) tewali kintu kyonna kyava mu bo kiryekweka Katonda, (balibuuzibwa nti) obufuzi bwani olwaleero? (olwo nno nebategezebwa nti) bwa Katonda ali omu nantalemwa.\n17. Olwaleero buli mwoyo gugenda kusasulwa olwebyo bye gwakola tewali kulyazamanya olwaleero, mazima Katonda mwangu wa kubala.\n18. Batiise (gwe nabbi Muhammad) olunaku olusembedde, ekiseera emitima lwegiribeera mu malokooli (olw'entiisa) nga banyikaavu, abeeyisa obubi tebagenda kuba na ffa nfe, wadde muwolereza ayinza okuwulirizibwa.\n19. (Anti) Katonda amanyi amaaso agatali meesimbu era nga bwamanyi ebyo ebifuba bye bikweka.\n20. Era Katonda alamula mazima, bo abo abasaba ebintu ebirala nebaleka Katonda, tebalina kintu kyonna kye balamula (nekiba kyo). Mazima Katonda ye yaawulira ennyo alaba.\n21. Abaffe tebatambulako mu nsi ne balala enkomerero yaabo ababasooka nga bwe yali, bo be baali babasinga amaanyi n'ebintu bye baaleka mu nsi Katonda yabakwata olwebyonoono byabwe tewaaliwo abawonya ku Katonda.\n22. Ekyo (kyali bwekityo) lwakuba nti mazima bo ababaka baabwe babajjiranga n'obunnyonnyofu nebajeema, olwo nno Katonda nabakwata, mazima ye wamaanyi muyitirivu wa kubonereza.\n23. Era Mazima twatuma Musa ne bya magero byaffe n’obusobozi bwokulambika ensonga.\n24. Eri Falawo ne Hamaana ne Karuna nebagamba nti (Musa) mulogo mulimba.\n25. Bweyabaleetera amazima okuva gyetuli baagamba nti mutte abaana abalenzi abaabo abakkiriza abali naye, naye bawala baabwe mubaleke nga balamu, bulijjo enkwe za bakafiiri teziba okugyako mu bubuze.\n26. Filaawo naagamba nti mundeke nzite Musa kale ayite Mukama omulabirizi we (anti) mazima nze ntidde nti ayinza okukyusa eddiini yammwe, oba ssi ekyo, ayinza okussa mu nsi obwononefu.\n27. Musa naagamba nti mazima nze nsaba Mukama omulabirizi wange era omulabirizi wa mmwe amponye (obubi) bwa buli mwekuza atakkiriza lunaku lwa kubalibwa.\n28. Omusajja omukkiriza mu bantu ba Filaawo (naye nga) yali akweka obukkiriza bwe, yagamba nti mutta omusajja olwokuba agamba nti Katonda ye Mukama omulabirizi wange, ate nga abaleetedde obujulizi obuva ewa Mukama omulabirizi wa mmwe, bwaba nga alimba okulimba kwe kuli gyali, naye bwaba nga ayogera mazima ebimu ku byabalaganyisa bijja kubatuukako mazima Katonda talungamya oyo ye eyegalabanja, omulimba.\n29. Abange mmwe bantu bange olwaleero mmwe mulina obufuzi era nga mumanyiddwa mu nsi, olwo ani anatutaasa ku bibonerezo bya Katonda singa bituggira (olw'obutakkiriza Musa byagamba) Falawo nagamba nti siraba nti mwandisazeewo okugyako kye ndaba (ekyo kutta Musa), ate si balagirira okugyako ekkubo ettuufu.\n30. Oyo eyakkiriza naagamba nti abange bantu bange (mwegendereze) mazima nze ntya mmwe okutuukibwako nga ebyo ebyatuuka ku bibiina ebyakulembera (ebyekobaana okuyisa obubi ba Nabbi babyo).\n31. Okugeza ng'enkola y'abantu ba Nuhu ne A-adi ne Thamud naabo abaaliwo oluvanyuma lwabwe, era bulijjo Katonda tayagaliza baddu be kuyisibwa bubi.\n32. Era abange mmwe bantu bange, mazima nze mbatiisa olunaku lw’enduulu.\n33. Olunaku lwe mulikyuka mudduke naye nga temuliba n’abawonya yenna ku Katonda, oyo yenna Katonda gwabuza tayinza kufuna mulungamya.\n34. Era mazima Yusuf yabajjira oluberyeberye n’obujulizi kyokka mwasigala muli mu kubuusabuusa kwebyo bye yabaleetera, okutuusa nga amaze okufa olwo nno nemugamba nti Katonda tagenda kutuma mubaka yenna luvannyuma lwe, bwatyo nno Katonda bwabuza buli oyo yenna yye eyegalabanja abuusabuusa.\n35. Abo abawakana ku bikwata ku bigambo bya Katonda awatali bujulizi bubajjidde (ekikolwa ekyo) kibi, kinene nnyo ewa Katonda, newaabo abakkiriza, bwatyo Katonda bwazibikira ku buli mutima gwo mwekuza, kiwagi.\n36. Firawo nagamba nti owange Hamaana (katikkiro we) nzimbira omunaala oba olyawo naatuka ku makubo.\n37. Amakubo g'eggulu omusanvu olwo nno mbe nga ndaba Katonda wa Musa, wabula mazima mmulowooza okuba nti mulimba, bwatyo Firawo emirimu gye emibi gyamulabisibwa nga mirungi, olwo nno naggibwa ku kkubo, era enkwe za Firawo tezaali okugyako mu kugootaana.\n38. Era oyo eyakkiriza yagamba nti mungoberere mbalagirire ekkubo lyo bulungamu.\n39. Abange bantu bange mazima obulamu bwe nsi buno bwakiyita mu lujja, era mazima enkomerero, y’enyumba eyolubereera.\n40. Oyo yenna akola omulimu omubi tasasulwa okugyako ekigwenkana, ate oyo akola omulimu omulongoofu kaabe musajja oba mukazi (naagukola) nga mukkiriza, abo nno baliyingira e jjana baligabirirwa mu yo awatali kubalirira.\n41. Abange bantu bange lwaki mbayita okujja eri okuwona nga mmwe mumpita kudda eri muliro!.\n42. Mumpita mpakanye Katonda era mugatteko ebyo bye ssirinaako kumanya! ate nga nze mbayita kudda eri Nantakubwa ku mukono, omusonyiyi ennyo.\n43. Tewali kubuusabuusa mazima ekyo kye mumpitira tekirina buyinza ku nsi wadde ku nkomerero, ate nga mazima obuddo bwaffe buli eri Katonda era nga mazima abegalabanja bo be bantu bo mu muliro.\n44. Lumu mulijjukira bye mbagamba era ensonga yange ngikwasa Katonda, mazima Katonda alabira ddala ebifa ku baddu.\n45. Katonda naamuwonya obubi bwe nkwe zebasala, obubi bwe bibonorezo ne byetoloola abantu ba Falaawo.\n46. Omuliro banjulwa gye guli (mu bufu bwabwe) enkya ne ggulo, ate olunaku lw’enkomerero lwe lulituuka walirangirirwa (nti) muyingize abantu ba Firaawo mu bibonerezo ebisinga obukakali.\n47. Jjukira ekiseera lwe balikayana mu muliro, abanafu (abakulemberwa) bwe baligamba abo abeekuza (abaali abakulembeze nti) mazima ffe twali bagoberezi ba mmwe abaffe mmwe musobola okutukolera ekitundu (kye kibonerezo) kyo muliro?.\n48. Abo abeekuza baligamba nti, mazima ffe tugulimu fenna wamu, mazima Katonda yamaze okulamula wakati w'abaddu.\n49. Abaliba mu muliro baligamba abakuumi ba Jahannama nti musabe Mukama omulabirizi wa mmwe atukendeereze ku bibonerezo (waakiri) olunaku lumu.\n50. (Abakuumi bo muliro) baligamba nti abaffe ababaka ba mmwe tebabajjira n’obujulizi obwenkukunala, baligamba nti kituufu (baatujjira), bali bagambe nti kale musabe, wabula okusaba kwa bakafiiri tekuba okugyako mu bubuze.\n51. Mazima ffe ddala tutaasa ababaka baffe naabo abakkiriza mu bulamu obw'ensi ne ku lunaku abajulizi lwe baliyimirira (okuwa obujulizi nti ddala obubaka bwatusibwa ku bantu).\n52. Olunaku abeeyisa obubi okwetonda kwabwe lwe kutalibagasa, era balina ekikolimo nga bwebalina obutuulo obubi (omuliro).\n53. Mazima twawa Musa obulungamu era netusikiza abaana ba Israil ekitabo (ekyo).\n54. Nga bulungamu era nga kya kujjukiza eri abo abalina amagezi.\n55. Kale gumikiriza (ggwe Nabbi Muhammad) mazima endagaano ya Katonda ya mazima era saba ekisonyiwo olw'ekibi kyo, era tendereza ebitendo bya Mukama omulabirizi wo olweggulo ne kumakya.\n56. Mazima abo abawalaaza empaka ku bubonero bwa Katonda awatali bujulizi bubajjidde, mu bifuba byabwe temuli okugyako okwekuza ate nga tekuyinza kukibatuusaako (ekye kitiibwa n'obulungi Katonda bya gonnomola ku Nabbi we) kale nno saba obukuumi ewa Katonda (anti) mazima yye yemuwulizi omulabi enyo.\n57. Ddala, okutonda eggulu omusanvu n'ensi kinene okusinga okutonda abantu, naye ddala abantu abasinga obungi tebamanyi.\n58. Era muzibe n'alaba tebenkana nga bwe batenkana abo abakkiriza ne bakola emirimu emirongoofu nomwonoonyi (wabula) mujjukira kitono nnyo.\n59. Mazima olunaku lw’enkomerero lwa kutuuka teruliimu kubuusabuusa, naye ddala abantu abasinga obungi tebakkiriza.\n60. Mukama omulabirizi wa mmwe yagamba nti munsabe nja kubaanukula ,mazima abo abeekuza nebatansinza bagenda kuyingira omuliro Jahannama nga baswavu.\n61. Katonda yooyo eyabateerawo obudde obwekiro muwummuliremu nabateerawo obudde obwemisana nga butangaala (musobole okukoleramu emirimu gya mmwe). Mazima Katonda akolera abantu ebirungi bingi, naye ddala abantu abasinga obungi tebeebaza.\n62. Oyo nno mwe ye Katonda omulabirizi wa mmwe, omutonzi wa buli kintu, tewali kisinzibwa (mu butuufu) okugyako yye ate muwugulwa mutya.\n63. (Nga bwe muwugulwa) bwe batyo bwe bwe baawugulwanga abo abaalinga bawakanya ebigambo bya Katonda.\n64. Katonda yooyo eyabateerawo ensi nga ntebenkevu, nabaterawo eggulu nga kasolya, era nabawa endabika ya mmwe, olwo nno nanyiriza endabika ya mmwe era nabagabirira ebintu ebirungi, oyo nno mmwe ye Katonda omulabirizi wa mmwe, kale nno musukkulumu Katonda, Mukama, omulabirizi w'ebitonde.\n65. Yye ye mulamu tewali kisinzibwa okugyako yye, kale mumusabe ng'eddiini yonna mugikolera yye yekka, (anti) ebitendo byonna bya Katonda omulabirizi webitonde.\n66. Bagambe (ggwe Nabbi Muhammad nti mazima nze bwe nnamala okufuna obunnyonnyofu okuva ewa Mukama omulabirizi wange) nagaanibwa okusinza ebyo bye musaba ne muleka Katonda, obunnyonnyofu bwe bwanzijira nga buva ewa Mukama omulabirizi wange, era nalagirwa okwewa ewa Mukama omulabirizi w'ebitonde.\n67. (Anti) ye yooyo eyabatonda nga abaggya mu ttaka (omulundi ogwasooka nga atonda Adam), oluvanyuma (abatonda nga) abajja mu mazzzi agazaala, oluvanyuma abafuula ekisaayisaayi, oluvanyuma abafulumya nga muli baana, oluvanyuma (abalekawo) nemutuuka okubeera abajjuvu (mu mibiri ne mu kutegeera), oluvanyuma (abalekawo) nemutuuka okubeera abakadde, ate mu mmwe mulimu afa ng'akyali (naatamalaayo emitendera esatu egyogeddwa, (bwe kitaba ekyo abalekawo) mube nga mutuuka ekiseera ekigere (ekya buli omu) mube nga mutegeera (ebyo byonna ebibannyonnyoddwa).\n68. (Katonda) yye yooyo awa obulamu era yatta, kale nno bwaba asazeewo ekintu akigamba nti beera nekibeera.\n69. Abaffe tolaba abo abawalaaza empaka ku bigambo bya Katonda engeri gye bakyusibwamu (nebaleka amazima).\n70. (Abo abaalimbisa ekitabo (Kur’ani) n'ebyo byetwatuma nabyo ababaka baffe kyaddaaki balimanya.\n71. (Balimanya) mu kiseera enkoligo bwezirissibwa mu nsingo zaabwe era nga basibiddwa ne njegere nga bawalulwa.\n72. Mu lweje oluvanyuma balisibirwa mu muliro.\n73. Oluvanyuma baligambwa nti biriwa bye mwagattanga (ku Katonda).\n74. Nemuleka Katonda, baligamba nti batubuzeeko wabula (mu butuufu) bye twasabanga oluberyeberye temwali kantu. Bwatyo Katonda bwabuza abakafiiri.\n75. Ebyo nno mmwe (eby'omuliro gwe muyingidde) lwansonga lwebyo bye mwasanyuka nga mu nsi mu butali butuufu, era n'engeri y’obujeemu gye mweyisangamu.\n76. Muyingire emiryango gy’omuliro Jahannama nga muli ba kutuula mu gwo bugenderevu, bubi nnyo obutuulo bwa beekuza.\n77. Kale gumikiriza (ggwe Nabbi Muhammad) mazima endagaano ya Katonda ya mazima, kakibe nga ddala tukulaze ebimu kwebyo bye tubalaganyisa oba netukussaako okufa (nga tetubikulaze mu buli ngeri) bagenda kuzzibwa gyetuli.\n78. Mazima twatuma ababaka oluberyeberye lwo, mu bo mulimu betwakunyumizaako, era mu bo mulimu betutakunyumizaako, era Nabbi yenna yali tayinza kuleeta kya magero okugyako nga Katonda yasazeewo, kale nno ekigambo kya Katonda bwekirijja ensonga zirilamulwa mu mazima, era awo abonoonyi webalifafaganirwa.\n79. Katonda ye yooyo eyabassizaawo ensolo ez’omumaka ezimu ku zo muzebagale era nga neezimu kwemulya.\n80. Era mulina mu zo emigaso (emirala ng’ate mingi olwokuzikozesa), mutuukiriza ekyetaago kye mulina mu bifuba bya mmwe (ekyo kujjulula emigugu gya mmwe okuva ebunaayira), era nga musitulirwa ku zo ne ku maato.\n81. Era (bulijjo Katonda) abalaga obubonero bwe, kaakano bubonero ki obwa Katonda bwe muwakanya.\n82. Abaffe tebatambulako mu nsi nebalala yali etya enkomerero yaabo ababakulembera, (abo) abaali babasinga obungi, nga babasinga amaanyi era nga be babasinza ne bye baaleka mu nsi, naye wabula tebyabagasa ebyo bye baakola.\n83. Anti ababaka baabwe bwe baabajjira n’obunnyonnyofu, baasigala basanyuka n’okumanya kwe baali balina ne bazingwako ebyo bye baali bajeeja.\n84. Bwe baalaba obukambwe bwe bibonerezo byaffe nebagamba nti tukkiriza Katonda yekka era netuwakanya ebyo byonna bye twali tumugattako.\n85. Okukkiriza kwabwe tekwali kwa kubagasa (okwo kwe balangirira), bwe baamala okulaba obukambwe bwe bibonerezo byaffe (era nga eyo) yenkola ya Katonda eyo ezze ekola mu baddu be, era (ebibonerezo bya Katonda bwe bitandika okussibwa mu nkola) abakafiiri awo wennyini baba bamaze okufafaaganirwa (ne bwekuba kwenenya kuba tekukyakkirizibwa).\n(Send note: الترجمة اللوغندية - المؤسسة الإفريقية للتنمية - Sura:Al-Ghaafir - Aya:)


Bukedde Online - Obumu bulina kutandikira mu bika - Mayiga\nObumu bulina kutandikira mu bika - Mayiga\nAboomusu basonze obukadde 30 okuzimbe obutaka...\nKabaka waakukubirwa emizinga 25 - Mmengo...\nAdded 23rd July 2018\nKATIKKIRO Charles Peter Mayiga agambye nti obumu bulina kutandikira mu bika ne bulyoka busasaanira awalala n'alabula nti okwerumaaluma n’okujeemera abakulu b’ebika kusinze kudibagibwa abaamasiga, emituba n’ennyiriri.\nKatikkiro Mayiga ng'aliko byayogera n'abamu ku bakulu b'ebika okuli Omutaka Nakirembeka Allan Waliggo, Lwommwa Daniel Bbosa (ku kkono), Kayiira Gajuule Ffredrick Kasibante ate ku ddyo ye Samuel Walugembe Ow'Ababiito b'e Kibulala. Babadde mu Ttabamiruka w'Abamasiga mu bika nga July 20,2018 mu Lubiri e Mmengo.\nBino Katikkiro yabyogeredde mu Lubiri e Mmengo ku Lwokutaano july 20, 2018 bwe yabadde aggalawo olusirika lw’abaamasiga mu bika nga luno lwetabiddwako n’abamu ku bataka abakulu b’ebika mu Buganda.\n“ Buganda tesobola kudda ku ntikko ng’ebika tebitereezeddwa bulungi. Obumu bulina kutandikira mu bika era nga kino kirina kukolebwako mwe abaamasiga kubanga mwe mubeera n’abazzukkulu bano okusinga. Ate ne bwekibeera kyakubakunga kukola mirimu gya kika ng’okuteeka ebibumbe ku Kabakanjagala, mulina okuvaayo n’amaanyi muyambe ku bakadde bamwe,” Mayiga bwe yategeezezza ku buvunaanyizibwa bw’abamasiga mu bika.\nAte ku ky’okussa ekitiibwa mu kusalawo okubeera kukoleddwa Kabaka ku misango gy’ebika, yalabudde abaamasiga okukuteekanga mu nkola kubanga bwe banyooma okusalawo kwa Kabaka kitegeeza tebajja kuwulira bakadde baabwe, abakulu b’ebika.\nKatikkiro era yakubirizza ebika okuteekawo enteekateeka z’okwekulaakulanya ku mitendera gyonna okuviira ddala ku kasolya, amasiga, emituba, ennyiriri n’empya ng’ebibiina by’obwegassi bino byakuyamba nnyo okusitula eby’enfuna byabwe.\n“ Ettaka ly’amasiga libeera ttaka lya kika n’eddala ku mitendera emirala bwerityo, teririna kutwalibwa nga lya muntu Ssekinoomu. Wano wetusabira ettaka n’ebyobugagga byonna eby’ebika okuwandiisibwa mu mannya g’olukiiko lw’abayima b’ekika ekyo,” Mayiga bwewadde amagezi ku kukuuma ettaka ly’ebika erigenda lisanaawo.\nOmutaka Kayiira Gajuule Fredrick Kasibante nga ye mukubiriza w’olukiiko lw’abataka abakulu b’ebika yategeezezza nti baliko bingi bye bakkaanyizzaako okukola okulongoosa entambula y’ebika bino okuli okubanja mayiro omunaana eza buli kika okuva mu Gavumenti eya wakati, okutegekanga emisomo egibangula abakulembeze b’ebifundikwa okumanya obuvunaanyizibwa bwabwe, ebika okukola pulojekiti, okunyweza enkiiko z’abayima n’ebirala.


Bukedde Online - Bugingo alaze omugole mu lujjudde\nAb'e Kalule Luweero bakubiriziddwa obutalinda Gavumenti mu buli kimu\nBakazi b'omubazi w'ebitabo eyabuzibwawo ba...\nAdded 30th June 2019\nOMUSUMBA Aloysius Bugingo yazze n'omugole Suzan Makula Nantaba nga bamutikkira omukolo ne gubuguma. Ono mukyala wa Bugingo, Teddy Naluswa gw'azze alumiriza okukyusa obwongo bwa bba n'okubatabulira amaka.\nTeddy teyayitiddwa era bakira ebigenda mu maaso bimutuusibwako omu ku bawagizi be mu kkanisa. Nantaba eyalabise ng'omukolo yabadde agwetegekedde bulungi yabadde ayambadde olugoye oluggyayo ffi ga ye nga lumunyumidde. Olwatuuse ku mukolo ne bamutuuza wakati w'abakyala babiri abagambibwa okuba bannyina ba Bugingo, Night ne Jean abaavudde e Rwanda olwo n'akkalira bulungi.\nObwedda kalabaalaba w'emikolo ayaniriza abagenyi amwogerako ng'omugole ekyakubizza abaabaddewo enduulu. Omukolo gwabaddewo ku Lwokutaano ku ttendekero lya Pasita Simeon Kayiwa erya Kayiwa International University ku Balintuma Road e Mengo ku Lwokutaano.\nBugingo yatikkiddwa ne banne 80 mu dipuloma n'amabaluwa mu by'eddiini. Paasita Kayiwa yakubirizza abaatikkiddwa okussa mu nkola bye basomye okukyusa obulamu bw'abantu abalala ssaako okwebaza Pulezidenti ne mukyala we Janet Museveni olw'obuyambi bwe bamuwadde ku ttendekero lino n'omukolo guno. Dr. Rivers Clyde eyatikkidde abayizi yabakubirizza okwekwata Katonda kuba awali Katonda omuntu asobola okwetandikira ekintu kyonna ku lulwe.\nBugingo y'omu ku bayizi abaasinze okuyita obulungi era yaweereddwa engule okumuyozaayoza okumegga emisomo. Engule ezaamuweereddwa yasituse n'azitwalira Suzan Makula Nantaba wakati mu nduulu okuva mu bagoberezi n'abayizi abaabaddewo. Nantaba yasituse n'asooka amugwa mu kifuba olwo ne batuula. Obwedda Suzan akuba Bugingo oluuso abaabaddewo lye baayogeddeko nti lwabadde lisonsomola nga lirimu n'obubaka bw'omukwano.\nBombi baabadde basanyufu nnyo ate nga banyumye okukamala. Twatuukiridde Nantaba akubaako bye tumubuuza ku nkolagana ye ne paasita Bugingo era n'atwanukula nti: Bukedde: Mwebale kusabira musumba kuwangula misomo.\nSuzan: Katonda mulungi amuwanguzizza kuba ayise mu kusoomoozebwa kungi era tumuyozaayoza. Bukedde: Obwedda bakuyita mugole, omugole omusajja y'ani era embaga tugisuubire ddi? Suzan: Abaamawulire sisobola kubalemesa kuwandiika kyemwagala. Bukedde: Omusumba Bugingo omuyita otya?\nSuzan: Bboosi wange ku Salt Media. Bukedde: Ate ebigambibwa nti mulina enkolagana esukka ku ya mukamaawo: Suzan: Ebyo byammwe nze mbabuulidde nti bboosi wange. Bukedde: Oli mufumbo era olina abaana bameka? Suzan: Nnina omwana omu, ndi mufumbo era mbumazeemu emyaka esatu, mbuzaayo abaana 11 ntuukirize ekirooto kyange eky'okuzaalira omwami wange daziini y'abaana. (Daziini ebaamu ebintu 12). Bukedde: Waliwo abagamba nti muli mu mukwano omusuffu era n'embaga enaatera okutuuka: Suzan: Lwaki temubuuza ye?\nKyemmanyi nti omusajja y'akwana omukazi bw'ayagala n'akkiriza oba okugaana. Omusumba bw'anaalangirira nti ndi mukyala we nga ntandika okukyeyita. Ye Omusumba Bugingo ensonga zino teyazoogeddeko kiwanvu wabula olwamubuuzizza yazzeemu kimu nti: Kati ebibuuzo ebisinga bigenda byanukulwa! Wiiki bbiri eziyise, Bugingo yabadde ku ttivvi emu ne bamubuuza ky'ayogera ku Suzan Makula Nantaba n'agamba nti y'omu ku bakyala abagezi ennyo mu kukola omulimu gw'oba Pulodyusa omuli okutegeka pulogulaamu n'okusunsula ennyimba ezikubibwa ku mikutu kya Bugingo egy'enjawulo.\nEMBAGA YA OCTOBER Kigambibwa nti oluvannyuma lwa Bugingo okulaga Nantaba mu bantu era n'atambula naye awatali kwekwekerera, kati emikolo gy'embaga giri mu ggiya ya waggulu era tewakyali kibasiba. Ku Lwokuna nga May, 9 omwaka guno, Bugingo ng'asinziira ku kkanisa ye, eya House of Prayer Ministries International e Makerere, yalangirira nti mu October w'omwaka guno, mu kiro ky'ameefuga e Namboole, buli ayagala okumanya ku by'amaka ge, lwajja okubitegeera.\nBugingo yagamba nti, amaliridde okuwasa Nantaba ekiba kibe. Wano yayimirira butengerera ku katuuti n'agamba abagoberezi nti, essaawa yonna yali wa kubalaga omugole. Yabuuza nti, ‘Ndeete Ndeete,' ne baddamu nti, ‘leeta' olwo n'ababuuza oba banaamusonderako ku z'embaga.\nYagamba nti, ye Katonda yamutonda kugenda mu maaso tamutondako kudda mabega n'agamba abagoberezi be nti agenda kukuba embaga makeke ekiba kibe. Abagoberezi omukolo gwabanyumidde era abamu mu kifo ky'okwetegereza abatikkirwa, obwedda bali mu kutunuulira Suzan Nantaba nga buli kyakola bakitaputa.\nNantaba bwe yayimiridde n'assa omukono awo wansi nga ku lubuto ne batandika okwekuba obwama nti akikoze ng'omumbejja Omumerika Meghan Markle bwe yakola ng'ali lubuto oluvannyuma lw'embaga ye n'Omulangira Harry. Kino baakitapuse nti Suzan yandiba ng'ali mu mbeera eyo n'okunyirira kw'aliko naye ye obwedda ebigambo by'aboogezi tabiriiko anyumirwa mukolo.\nALINZE KKOOTI KUMUGATTULULA NA TEDDY\nBino we bijjidde nga Paasita Bugingo yasaba dda kkooti emugattulule ne mukyala we Teddy Naluswa gwamaze naye emyaka egisoba mu 20 mu bufumbo obutukuvu. Bugingo yawasa Teddy nga December 20, 2003 ku kkanisa ya Victory Christian Center mu Ndeeba era balina abaana bana (Doreen Gift Bujjingo 27, Winnie Treasure Bujjingo 22, Jennifer Blessed Bujjingo 19 ne Issac Miracle Bujjingo 4).\nBa Bugingo baali babeera bombi mu maka gaabwe agasangibwa mu KKB Zooni e Kitende naye Bugingo agamba nti amaka yagaddukamu emyaka munaana emabega ng'atya Teddy okumutuusaako obulabe. Alumiriza nti Teddy mukwambwe ekisusse era ayomba n'akunkumula ennyenje. Agamba nti omukwano gwe yalina eri Teddy gwaggwaawo dda era ne bwe kiba kki tebakyasobola kuddiηηana kubanga Teddy amutulugunyizza nnyo omuli okumuvumira mu maaso g'abaana baabwe ne mu lujjudde lw'ekkanisa.\nBugingo agamba nti nga August 10, 2015 bwe yamulaga endagaano y'okugula ettaka, Teddy yagimukuba mu maaso n'amuyita omulalu. Bugingo alumirizza nti ne Teddy tasiima, yeeyagalizza yekka, aswaza era yamuweerezanga obubaka ku ssimu ng'amuvuma nga yejjusa n'olunaku lwe baafumbiriganwa yadde nga ye yagezaako okumulaga omukwano ogw'ekimmemmette.\nWabula Teddy agamba nti ensonga eyatabula obufumbo n'omukwano gwabwe ya mukazi eyabayingirira era Bugingo bw'amuggyawo buli kimu kigenda kutereera. Agamba nti ye akyayagala bba era takkiriziganya nakyagattululwa kubanga mu bufumbo mubaamu ebiwoonvu n'ebisirikko.\nTeddy mu kwewozaako kwe agamba nti yalayira okwagala bba Bugingo mu bulungi ne mu bubi, mu bugagga ne mu bwavu okutuusa okufa lwe kulibaawula era akyanyweredde ku birayiro bye yakuba okutuusa okufa.\nAgamba nti ye ne bba Bugingo bayise mu mbeera embi okumala ekiseera ne basigala nga bakyali bombi era ne guno omuyaga oguliwo gujja kuteeka omukwano gwabwe guddewo nga bwe gwali. Kuno agattako nti Bujjigo alimba nti yava mu maka ge emyaka munaana emabega kyokka nga balina omwana ow'emyaka ena gwe baazaalira mu mukwano omuyitirivu.\nAgamba nti bagezezzaako okugenda ew'omukugu akola ku by'okubuulirira naye ensonga zaaleema kubanga Bugingo olwamubuuza lwaki yasuulawo amaka ge yatabukira mu lukiiko n'aluvaamu ng'ayomba kubanga tayagala kumugambako. Teddy yagattako okuggulawo omusango omulala ku Bugingo ng'asaba kkooti ye Kajjansi ereme kuwulira musango gwa kubagattulula kubanga Bugingo yagutwala mu kkooti nkyamu.\nYaleeta mu kkooti olukalala lw'ebyobugagga bye balina omuli poloti 13 n'emmotoka ez'ebbeeyi n'agamba nti ebyobugagga bino bisukka mu kawumbi akamu era kkooti ento e Kajjansi terina buyinza buwulira musango gwa kika kino\nPaasita Bugingo Paasita Ssebuguzi House of prayer ministry\nOkukyala kw'omuyimbi Ykee Benda kwafuuse kwanjula\nAsabye Abasiraamu mu Wakiso okukkiriza enkyukakyuka mu bukulembeze\nBabakutte ku by'okusaddaaka abantu\nGavumenti emenyewo emisango gy'obutemu ku Nantaba